รัฐมนตรีว่าการกระทรวงแรงงาน ปาฐกถาพิเศษย้ำเร่งขับเคลื่อนปรับแก้ ร่าง พ.ร.บ. ประกันสังคม เพิ่มสิทธิ 3 ขอ
นายสุชาติ ชมกลิ่น รัฐมนตรีว่าการกระทรวงแรงงาน เป็นประธานการจัดงานประชุมวิชาการประกันสังคม 5 ภาค ประจำปี 2565 (ภาคกลาง) Modernizing SSO 2022 : ก้าวสู่ระบบประกันสังคมที่ทันสมัย พร้อมปาฐกถาพิเศษ เรื่อง นโยบายการพัฒนาและยกระดับชีวิตความเป็นอยู่ของผู้ใช้แรงงาน ว่า การจัดงานในครั้งนี้เป็นครั้งที่ 1 ส่วนภาคกลาง และจะทยอยจัดให้ครบทุกภาค เพื่อเสริมสร้างความรู้ความเข้าใจงานประกันสังคมแก่ผู้มีส่วนได้ส่วนเสีย ทั้งนายจ้าง ลูกจ้าง ผู้ประกันตน คณะกรรมการประกันสังคม และเจ้าหน้าที่ รวมถึงนักวิชาการ เปิดโอกาสให้มีการแลกเปลี่ยนความคิดเห็นในการพัฒนางานประกันสังคมจากทุกฝ่ายที่เกี่ยวข้อง เพื่อนำไปใช้ขยายผลและเป็นแนวทางในการสร้างคุณภาพชีวิตที่ดีของผู้ประกันตนและสิทธิประโยชน์ที่มีความยั่งยืน รวมทั้งการพัฒนาบริการภาครัฐสมัยใหม่ที่ตอบโจทย์ความต้องการของผู้ประกันตน ส่วนเงินสมทบร้อยละ 2.75 ที่รัฐบาลสมทบให้กับผู้ประกันตนทุกเดือนนั้น ยืนยันว่ารัฐบาลจ่ายสมทบเต็มจำนวนอย่างแน่นอน ซึ่งรัฐบาลได้ทยอยคืนเงินสมทบส่วนที่ค้างประกันสังคมมาแล้วกว่า 6 หมื่นล้านบาท และจะทยอยคืนส่วนที่ค้างให้ครบถ้วน ซึ่งเป็นเรื่องที่นายกรัฐมนตรีให้ความสำคัญกับวินัยการเงินการคลังที่ดีของประเทศรัฐมนตรีว่าการกระทรวงแรงงาน ยังกล่าวถึงการขับเคลื่อนสำนักงานประกันสังคมว่า ต่อจากนี้จะเร่งเดินหน้าผลักดันการปรับแก้ ร่าง พ.ร.บ.ประกันสังคม ฉบับใหม่ให้มีผลบังคับใช้ เพื่อเพิ่มสิทธิประโยชน์ผู้ประกันตน ประเด็น 3 ขอ ที่สามารถขอเลือก ขอกู้ และขอคืนเงินบำนาญชราภาพ เพื่อเป็นทางเลือกของผู้ประกันตนในการใช้สิทธิประโยชน์ได้เองตามความต้องการ รวมทั้งการผลักดัน ร่าง พ.ร.บ.ส่งเสริมการพัฒนาคุณภาพชีวิตและคุ้มครองแรงงานนอกระบบให้เกิดขึ้น พร้อมตั้งกองทุนฯ เพื่อให้แรงงานนอกระบบเข้าถึงสิทธ ได้รับการคุ้มครอง มีหลักประกันทางสังคมและมีอำนาจต่อรองในการจ้างงาน รวมถึงผลักดันให้เกิดธนาคารแรงงานที่จะเพิ่มโอกาสในชีวิตให้แรงงาน ผลักดันโรงพยาบาลแรงงานที่จะดูแลสุขภาพและคุณภาพชีวิตผู้ประกันตนและโครงการบ้านแรงงานเพื่อความมั่นคง เป็นต้น ซึ่งเป็นนโยบายเพื่อผู้ใช้แรงงานให้มีความมั่นคง ครอบคลุมแรงงานในระบบ 11 ล้านคน และแรงงานนอกระบบ 21 ล้านคน